
Az ülés helye: Városháza ülésterme

Jelen vannak:
Molnár Gyula képviselő, a bizottság elnöke, Sándor Zsombor képviselő, a bizottság elnökhelyettese, Aranyi János Gábor képviselő, a bizottság elnökhelyettese, Dallos Erika képviselő, a bizottság tagja, Dér Gabriella képviselő, a bizottság tagja és Tóth József a bizottság nem képviselő tagja (6 fő)

Tanácskozási joggal jelen vannak:
Vörös Sándor polgármester, Kochné Vadászi Borbála alpolgármester, Nagy Erzsébet jegyző, Ginál Róbert gazdálkodási csoportvezető, Erdős Erika óvodavezetőhelyettes (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum), Polákné Vaczula Izabella (Vikár Béla Művelődési Ház) 

Meghívottak:
Csavajda Tekla Tünde (EFI)
dr. Harmos István háziorvos
dr. Bardócz Emma háziorvos
dr. Balázs Gizella gyermekorvos
Zavaczki Renáta a RenDoDental Kft. ügyvezető
Horváthné Tompai Mária (MPE OCM)

Jegyzőkönyvvezető: Marticsné Molnár Szilvia


Molnár Gyula képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Sándor Zsombor fogja aláírni. Javasolta, hogy a 2025. január 28-i testületi ülés elé kerülő alábbi napirendi pontokat tárgyalja meg és véleményezze a bizottság egy kiegészítéssel, sürgősségi beadvány érkezett „Ipari park létesítése” tárgyban.

Elnök úr megkérdezi a bizottság tagjaitól, hogy ki ért egyet a napirendi pontokkal?

A bizottság tagjai 6 igen szavazattal, ellenszavazat nélkül az alábbi határozatot hozták:

1/2025. (I.28.) P. Ü. H. V. Biz. normatív határozata
Napirend elfogadása
(2025. január 28.)
										H a t á r o z a t

I. 2.)  Az önkormányzat 2025. évi költségvetésének megtárgyalása,
és a költségvetési rendelet megalkotása
II. 3.)  Beszámoló az alapellátást biztosító orvosi szolgálatok, valamint a
                              szakrendelő szakmai munkájáról
III. 4.)  Beszámoló az otthoni szakápolásról
           IV.       5.)  A bölcsőde nyári zárva tartásának megtárgyalása
           V.        6.)  Tájékoztató a Polgármester 2024. évi szabadságának felhasználásáról,
                 valamint a Polgármester 2025. évi szabadságolási ütemtervének
                 jóváhagyása
          VI.     7.)   Javaslat a Polgármesteri Hivatalban igazgatási szünet elrendelésére
          VII.    8.)   Óvodavezető megbízása
          VIII.   9.)   Hivatali munkaidőn kívüli házasságkötés szabályairól szóló rendelet
                            módosítása
          IX.   10.)   Kérelem sportcsarnok ingyenes teremhasználatára
          X.    11.)   Kérelem közlekedési tábla kihelyezése ügyében
          XI.   12.)   Döntés nyílászáró cseréjére beérkezett árajánlatokkal kapcsolatban 
                           (Vasút u. 6. társasház nyílászáró csere)
          XII. 13.)   Petőfi hagyatékkal kapcsolatos döntés
         XIII. 14.)   IEG-934 forgalmi rendszámú autóbusz használatának felülvizsgálata
         XIV. 15.)   Ipari park létesítése


A napirendi pontok elfogadása után megkezdődött azok egyenkénti tárgyalása.


I. Napirend:
2.)  Az önkormányzat 2025. évi költségvetésének megtárgyalása,
                        és a költségvetési rendelet megalkotása
                        Előterjesztő: Vörös Sándor polgármester
                        Előterjesztésért felelős: Ginál Róbert gazdálkodási csoportvezető
                        Témafelelős: Molnár Gyula képviselő


Molnár Gyula képviselő, a bizottság elnöke
[bookmark: _GoBack]Megkaptuk a napirend tárgyalásához az anyagot, 1,95 mrd forint nagyon szép szám, remélhetőleg jön még hozzá támogatás a későbbiekben. Remélem, hogy mindent végre tudunk hajtani belőle, ami benne van a költségvetésben. A többéves kiadással járó döntések részletezésénél kérdezném, hogy mi az-az összeg, ami lakossági hozzájárulás szennyvíz bekötéshez jogcímen szerepel a táblázatban? Kérdésem, hogy ez kihatás, bevétel vagy mi?

Ginál Róbert gazdálkodási csoportvezető
A kimutatás tartalmazza az önkormányzat és intézményei összesített, tárgyévi, a tárgyévet megelőző és a tárgyévet követő időszak kiadásait, bevételeit, az éven túl megvalósított feladatok és projektek adatait.

Vörös Sándor polgármester úr
Mondanék pár gondolatot a költségvetéssel kapcsolatban. A költségvetést elfogadásra javaslom, ez a költségvetés biztosítja az önkormányzat és intézményeinek a 2025. évi működését, ugyanabban a működési struktúrában, mint amit megszoktunk. Sajnos azt kell látni, hogy a költségvetésben vannak olyan tényezők, amelyek meglepőek voltak. Vannak benne olyan negatív tartalmak, amikre figyelemmel kell lenni. Ha megnézzük az önkormányzati hozzájárulások mértékét az egyes intézményekhez – ez egy rettentően magas összeg. Kimagaslik belőle a szakrendelő, ahová több mint 83 millió forintot kell egyéb bevételünkből tenni. Ugyanígy kiemelhetném a Polgármesteri Hivatalt is, oda 54 millió forintot kell hozzátenni. Ha minden intézményt végig nézünk összesen több mint 200 millió forintot kell az önkormányzatnak hozzápótolni. Ez rettentően nagy szám. Hiába emelkedett meg a múlt évben az iparűzési adó bevételünk, sajnos az idei év nem biztosít nagyobb mozgásteret részünkre, mint az előző évben meglévő költségvetések. Hiába emelkedett az IPA bevételünk, ezzel párhuzamosan a saját bevétel terhére végrehajtott feladatok összege emelkedik. Ennek egyenes következménye, hogy azok a fejlesztési javaslatok, amit a koncepcióba, mintegy 130 millió forint értékben megfogalmaztunk, a jelenleg költségvetésből semmit nem tudunk megvalósítani. Annak ellenére, hogy stabil költségvetést tettünk össze, bizonyos tartalékok figyelembevételével. Ezért mindenképpen szükséges az, hogy az intézmények megfelelő odafigyeléssel és megfelelő költségvetési fegyelemmel hajtsák végre a költségvetésben megfogalmazott számokat. A koncepcióban leírt fejlesztéseket abban az esetben tudjuk megvalósítani, ha a tényleges önkormányzati hozzájárulást az egyes intézményekbe csökkentsük. A beállított összegek egy normál működésre vonatkoznak, nem gondolnám, hogy költségcsökkentő intézkedéseket kellene hozni, de ha valamelyik intézménynél többletbevétel jelentkezik az év során, azt az összeget tudjuk fejlesztésre fordítani. A várakozásaink – az iparűzési adó bevétel miatt – eddig mást irányt mutattak. Azt gondoltuk, hogy nagyobb mozgástere lesz az önkormányzatnak akár fejlesztésekre, akár rendezvényekre. Azt gondolom, hogy bizonyos dolgokat az önkormányzat jól megfinanszíroz. Például, ha a kultúrát nézem, akkor 56 millió forintot tesz oda az önkormányzat. Azt gondolom, hogy az önkormányzat nagyon gáláns, mert sok feladatot évek óta megfinanszíroz. Kettő intézmény van, akinek kevés önkormányzati támogatást kell adni, magasan kiemelkedik az óvoda és a bölcsőde, a konyha százalékos arányai is elfogadhatóak. Azt látni kell, hogy jelen állapotban nincs ismert olyan pályázati forrás, ami aktív. Sajnos a szakrendelőbe lévő ultrahang berendezés is cserére szorul és lehet, hogy hamarosan. A költségvetésbe 50 millió forint van beállítva, véleményem szerint a költségvetés nem fog ugrásszerűen eltérni az előző évekhez képest. 

Aranyi János Gábor képviselő, a bizottság elnökhelyettese
A szakrendelőnél csak mi fizetünk be?

Vörös Sándor polgármester úr
Igen, amennyiben nem így történik, akkor vissza kellene adni az államnak. 

Aranyi János Gábor képviselő, a bizottság elnökhelyettese
Felháborító, hogy az ellátási területen más önkormányzat nem ad hozzá semmit sem. 

Vörös Sándor polgármester úr
Ez egy nagyon régi döntése volt az önkormányzatnak, hogy ez nem kötelező, de ellátandó feladat. A hozzájárulás mértéke a tavalyi évben lényegesen kisebb volt. Amennyiben a pontértéken változás fog történni, akkor ez a mérték kisebb lesz. Azt gondolom, hogy ezt nem a településeknek kellene megoldani, hanem az egészségügyi irányító politikusoknak. Bízzunk benne, hogy a pontértéket megemelik. A járási felzárkóztatási programból vélelmezhetően pályázhatunk összeget. Két éve döntöttünk a TOP Plusz pályázat  beadásáról, ami a szakrendelő fejlesztését szolgálná, de sajnos nem aktív. Pedig az intézményvezető már több árajánlatot is bekért eszközökre. 




Molnár Gyula képviselő, a bizottság elnöke
Javaslom, hogy fogadjuk el a költségvetést. Megkérdezem a bizottság tagjaitól, hogy van-e valakinek kérdése a napirendhez?

A bizottság tagjai részéről kérdés nem volt. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy fogadjuk el a benyújtott költségvetési rendelet tervezetet?

A bizottság tagjai 6 igen szavazattal, ellenszavazat nélkül a következő határozatot hozták:

2/2025. (I. 28.) P. Ü. H.V. Biz. hat.
Az önkormányzat 2025. évi költségvetésének megtárgyalása,
és a költségvetési rendelet megalkotása
									   	  H a t á r o z a t

1./ A Pénzügyi, Ügyrendi és Városgazdálkodási Bizottság megtárgyalta „Az önkormányzat 2025. évi költségvetésének megtárgyalása, és a költségvetési rendelet megalkotása” című napirendet és azt javasolja elfogadni a képviselő-testület számára.

2./ Ezen határozatról értesül:
- Molnár Gyula képviselő, a bizottság elnöke


Molnár Gyula képviselő, a bizottság elnöke
Az előterjesztésben szerepel egy határozati javaslat, amely a középtávú tervezésről szól, amely törvényi előírás, hogy meg kell határoznunk. Javaslom a határozati javaslat elfogadását. 

Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül a következő határozatot hozták:

3/2025. (I. 28.) P. Ü. H.V. Biz. hat.
Középtávú tervezés

										H a t á r o z a t

1./ A Pénzügyi, Ügyrendi és Városgazdálkodási Bizottság úgy határoz, hogy 2025. évben esetlegesen felmerülő adósságot keletkeztető ügyletekhez a hitelfelvétel felső határát – 2025. évre tervezett bevételei alapján – 197.614.937 Ft-ban javasolja megállapítani.

2./ Ezen határozatról értesül:
- Molnár Gyula képviselő, a bizottság elnöke



II. Napirend:
3. Beszámoló az alapellátást biztosító orvosi szolgálatok, valamint a
                        szakrendelő szakmai munkájáról
                        Előterjesztő: Vörös Sándor polgármester
                        Előterjesztésért felelős:   dr. Harmos István
                                           dr. Bardócz Emma háziorvosok,
                                           dr. Balázs Gizella gyermekorvos
                                           Zavaczki Renáta RenDoDentál Kft. ügyvezetője
                                           dr. Pándi Ottó intézményvezető főorvos
                        Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
Szeretettel köszöntök mindenkit. A beszámolókat mindenki olvashatta. A meghívóban szereplő sorrendben mennénk, először Harmos doktor úr beszámolóját tárgyalnánk meg. Ami nekem szemet szúrt a beszámoló legelején, hogy psychoszomatikus betegségek erősen jelen vannak és azok is befolyásolják a test egészségét. Kérdésem, hogy milyen mértékben jelenik meg. 

dr. Harmos István háziorvos
Rengeteg olyan testi tünet jön, amit a psyhé okoz: magas vérnyomás, stressz okozta bélrendszeri problémák, a következményes érrendszeri problémák. Tehát nagyrészt nem szervi eredetű, hanem az élet nehézségei, a súlyos anyagi gondok megtámadják a testet és a lelket.  

Vörös Sándor polgármester úr
A 2024. év volt az első év, amibe a helyi ügyelet már nem működött. Mi a tapasztalat, van-e valamilyen visszajelzés, jó vagy nem jó? Részt vesztek-e az ügyeletben?

dr. Harmos István háziorvos
Átrendeződött a betegeknek a hozzá állása, eddig az ügyeletre jöttek, most pedig mindenki átmegy a dunaújvárosi ügyeletre, illetve SBO-ra. Nagyon kevés az a beteg, aki átmegy Kunszentmiklósra. Hallani a hírekben, hogy gyengítik a vidéknek a mentő ellátását Budapest javára. 

Vörös Sándor polgármester úr
A problémát hallottam és ezzel kapcsolatban írtam levelet az OMSZ-nak, azt a választ kaptam, hogy kevés az esetszám a dunavecsei állomásra vonatkoztatva. Tehát az ügyeleti ellátás megüti az a szintet, hogy elfogadható legyen. 

dr. Harmos István háziorvos
Igen megüti, de tudok nagyon sok példát mondani olyan esetre, amikor a dunavecsei ügyelet életet mentett. A másik kérdésre az a válasz, hogy az idősebb generáció – ahová én is tartozok – próbálna az ügyelettől megszabadulni. Havi kettőt kell teljesíteni, ez elég nehéz, mert már a mi egészségi állapotunk sem megfelelő. Egyébként aggasztó, hogy nincs fiatalabb korosztály, aki a helyünkre álljon. Nem tudom, hogyan lehetne fiatal orvosokat erre a pályára csábítani. 



Tóth József a bizottság tagja
Abba az irányba azért el lehetne lépni, hogy aki elérte a nyugdíjkorhatárt orvosként, utána ne lehessen őt kötelezni ügyelet adására. Sajnos, ezért veszi el a kedvet sokaknak a háziorvosi szakmától. 

Vörös Sándor polgármester úr
Sajnos mással is piszkálják a háziorvosokat. Konkrétan a doktornő példáját kiragadva, azzal is, hogy az eddigi rendelő nem felel meg a kritériumoknak. Az nem baj, hogy 30 évig megfelelt, az új szabályozásnak már nem jó. 

Aranyi János Gábor képviselő, a bizottság elnökhelyettese
Az a baj, hogy mindenki tudja a rendszer hibáit, mégsem történik előre mozdulás már több évtizede. 

dr. Harmos István háziorvos
Ha a jövőbe nézünk én a mesterséges intelligencia alkalmazásában látom a segítséget. Több beteg már úgy jön hozzám, hogy ő tisztában van mi a betegsége, erősítsem meg, hogy jól tudja és gyógyszert szeretne íratni. 

Sándor Zsombor képviselő, a bizottság elnökhelyettese
Megkérdezem a bizottság tagjaitól, hogy van-e valakinek kérdése Dr. Harmos István háziorvos beszámolójához?

A bizottság tagjai részéről kérdés nem merült fel.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Dr. Harmos István háziorvos beszámolójának elfogadásával?

A bizottság tagjai 6 igen szavazattal, ellenszavazat nélkül elfogadták a beszámolót.

Sándor Zsombor képviselő, a bizottság elnökhelyettese
A következő beszámoló Dr. Bardócz Emma háziorvosé. Megkérdezem, hogy kívánja-e kiegészíteni?

Dr. Bardócz Emma háziorvos
Nem kívánom.

Vörös Sándor polgármester úr
Az elmúlt testületi ülésen döntött a testület arról, hogy elfogadja a doktornő bejelentését. Tehát a féléves felmondási idő után, ameddig nem találunk háziorvost, addig helyettesként doktornő viszi tovább a rendelést. 

Dr. Bardócz Emma háziorvos
Igen. 

Vörös Sándor polgármester úr
Doktornőnek van egy praxisa, amit értékesíthet. Gondolom, hogy meg fogja hirdetni a praxist. 


Dr. Bardócz Emma háziorvos
Ezen még nem gondolkodtam. 

Vörös Sándor polgármester úr
Tehát, ha a felmondási idő után letelik a 6 hónap és nincs jelentkező a praxisra, akkor a praxis visszaszáll az önkormányzatra. Ebben a kérdésben van-e már terve?

Dr. Bardócz Emma háziorvos
Két év óta nincs jelentkező, annak idején én ingyen kaptam, kisebb ráfordításunk volt, illetve számítógépre vittük a kartonról a betegeket, az informatikai hátteret vásároltam meg a működéshez. A múlt évi statisztikát olvastam, hogy országosan egy fő jelentkezett arra, hogy háziorvosi szakképesítést szerezzen. 

Vörös Sándor polgármester úr
Egy picit megnyugtató és örömteli, hogy nem kell aggódnunk, hogy nem lesz a körzetben háziorvos. 

Sándor Zsombor képviselő, a bizottság elnökhelyettese
A légúti megbetegedések száma jelentősen megnövekedett az elmúlt időszakban, ez a Coviddal összefügghet?

Dr. Bardócz Emma háziorvos
Igen. 

Sándor Zsombor képviselő, a bizottság elnökhelyettese
A magas vérnyomásos betegség is nagymértékben növekszik és a nők körében is nagyon gyakori. Mondhatnánk azt is, hogy magasabb az arány a nők körében, mint a férfiakéban. 

Dr. Bardócz Emma háziorvos
A nők stresszesebbek is, mint a férfiak. 

Sándor Zsombor képviselő, a bizottság elnökhelyettese
Megkérdezem a bizottság tagjaitól, hogy van-e valakinek kérdése Dr. Bardócz Emma háziorvos beszámolójához?

A bizottság tagjai részéről kérdés nem merült fel.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Dr. Bardócz Emma háziorvos beszámolójának elfogadásával?

A bizottság tagjai 6 igen szavazattal, ellenszavazat nélkül elfogadták a beszámolót.

Sándor Zsombor képviselő, a bizottság elnökhelyettese
A következő beszámoló a gyermekorvosé. 

Vörös Sándor polgármester úr
A beszámoló is megerősített abban, hogy a születések száma az előző évhez képest visszaesett. Úgy látom, hogy a sokéves átlagot éri el, vagy egy picit az alatt van. 

Dr. Balázs Gizella gyermekorvos
A jelenlegi szám az átlagot mutatja. A praxisban lévő újszülöttek száma más adat, mint a valódi, mert van, aki ide tartozik, van, aki máshová. Sosem fog a védőnőkkel egyezni az adat. 

Vörös Sándor polgármester úr
Mindenesetre a tavalyi előtti szám 58 volt, a jelenlegihez képest jelentős a csökkenés. Ez a csökkenés először a bölcsődébe, óvodába, utána pedig az iskolába fog végig begyűrűzni.

Dr. Balázs Gizella gyermekorvos
Egyre többen maradnak vissza az óvodába, sokszor egy csoportnak a fele, így pedig felduzzasztja az iskolát kezdők számát. Érdekes ez a mozgás.

Vörös Sándor polgármester úr
Mennyien kérték, hogy a gyermekük visszamaradjon?

Erdős Erika óvodavezető helyettes
21 fő marad vissza most. Ez nem mind szülői kérés miatt van.

Vörös Sándor polgármester úr
Hány gyermek fog menni iskolába?

Erdős Erika óvodavezető helyettes
59 gyermek. 

Tóth József a bizottság tagja
Ez régen is tendencia volt, hogy sok gyereket visszatartottak. Bevezették korábban azt, hogy az Oktatási Hivatalhoz kellett fordulni, akkor nagyon sok gyereket beírattak az iskolába és most megint kezd visszarendeződni, hogy szakbizottsághoz fordulnak az óvónők szülői kérésre. Visszaáll, ami régen is volt, hogy fél osztálynyi gyerek visszamarad az óvodába. 

Vörös Sándor polgármester úr
Tudjuk-e, hogy gyermek van olyan, aki a nem a praxisban van és dunavecsei?

Dallos Erika képviselő, a bizottság tagja, védőnő
Az én körzetemben tíznél kevesebb. 

Sándor Zsombor képviselő, a bizottság elnökhelyettese
Kérdésem, hogy mindenki részt vesz-e az oltásokban?

Dr. Balázs Gizella gyermekorvos
Igen, muszáj. 

Kochné Vadászi Borbála alpolgármester
Mi újság a HPV oltással, kérik a szülők?

Dr. Balázs Gizella gyermekorvos
Igen, még fiúknak is. 

Sándor Zsombor képviselő, a bizottság elnökhelyettese
Mi az oka, hogy a szamárköhögés kezd újra előjönni?

Dr. Balázs Gizella gyermekorvos
A gyerekkorban kapott oltások nem védenek egész életre. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Dr. Balázs Gizella háziorvos beszámolójának elfogadásával?

A bizottság tagjai 6 igen szavazattal, ellenszavazat nélkül elfogadták a beszámolót.

Sándor Zsombor képviselő, a bizottság elnökhelyettese
A következő a szakrendelő beszámolója az EFI-vel és a védőnői beszámolóval együtt. A bevezetőben már hallottunk arról, hogy a szakrendelőnek több támogatás kell és vannak eszközök, amiket sürgősen cserélni kellene. Kérdésem, hogy melyek lennének azok az eszközök, amelyek cserére szorulnak?

Dr. Pándi Ottó intézményvezető
Az összes számítógépet célszerű lenne egyszerre cserélni, mivel a 2011. évi beruházás óta azok működnek. A szerver lett néhány éve kicserélve, azon kívül az energiatároló most át lett hidalva, jelenleg nem optimális a helyzet. Az ultrahang minősége nem megfelelő, működni még működik, de szakmailag lényegesen jobb készülékek vannak már. Jelenleg a doktornő a saját készülékét használja. A röntgennek az alkatrész ellátása miatt a garancia idejét nem akarják meghosszabbítani és ha az meghibásodik, akkor valószínű nem lesz megjavítható. 

Tóth József a bizottság tagja
Időpontfoglalás működik?

Dr. Pándi Ottó intézményvezető
Nem használja a lakosság. 

Sándor Zsombor képviselő, a bizottság elnökhelyettese
Ami nagyon tetszett az a panaszkezeléssel kapcsolatos információ, hogy nem volt rá szükség. 

Dr. Pándi Ottó intézményvezető
A jegyző asszonynak jött panasz az elmúlt másfél hétben a telefon nem fogadása miatt. Arra jutottam, hogy nem tökéletes, de nem tudunk erre annyi telefonvonalat fenntartani, illetve személyt alkalmazni, mint amennyire szükség lenne. Az elmúlt egy évben fokozódott a hívások száma, ezért azt újból fel kellene mérni. Az lenne a kérésem, hogy önkormányzati dolgozó ellenőrizze a magánszámáról és erről is lehetne egy statisztikai felmérést készíteni. 

Vörös Sándor polgármester úr
A fogászattól kaptunk egy beadványt, hogy ők leköltöznének az ügyelet helyére. Még mielőtt erre a kérdésre rátérünk, mit gondolsz erről? Ha leköltöznek jó helyen lesznek-e? Lehet-e a felső rendelőt más rendelésre hasznosítani? 

Dr. Pándi Ottó intézményvezető
Jónak tűnik, a probléma akkor lenne, ha lehetne egynapos sebészetre finanszírozást kérni. A fogászat helyére a neurológia kerülhetne. Tehát jelenleg jó ötletnek tűnik az áthelyezés.



Vörös Sándor polgármester úr
A másik kérdésem, hogy az ott létük megfelelő-e, beilleszkedtek-e a közösségbe, vagy van-e valamiféle probléma?

Dr. Pándi Ottó intézményvezető
Nincs beilleszkedési probléma, beteg, illetve háziorvos részéről volt minimális probléma, amit nem áll módomban kivizsgálni. Az egyik probléma a helyettesítéssel volt kapcsolatos, a másik szakmai jellegű volt. Az a véleményem, hogy jól járt a település a fogászati ellátást végző orvosokkal. 

Vörös Sándor polgármester úr
Tehát azt mondod, hogy az intézmény életének további fejlődésének nem lehet oka, ha leköltözik a fogászat az ügyelet helyére.

Dr. Pándi Ottó intézményvezető
Célszerűnek tűnik. A hátsó folyósó szabad kell, hogy maradjon a korábbi orvosi szoba az intézmény működési engedélyébe benne van. Próbálunk majd kérdőíveket a lakosság körébe kiküldeni. A várakozási időink csökkennek, a traumatológia, belgyógyászat, amelyek hosszabbak, a többi szakrendelések rövid időtartamot vesznek igénybe. 

Vörös Sándor polgármester úr
Az önkormányzat fenntartja az EFI irodát, aminek vannak szolgáltatásai. Ez EFI működését nemcsak a dunavecseiek, hanem a környékbeli települések lakói is igénybe vehetik. Számunkra az lenne fontos, hogy a szolgáltatások a dunavecsei felnőttek, illetve gyerekek vegyék igénybe. A kérdés a gyerekekkel kapcsolatos, a TSM tornára szükség van a bölcsődében, illetve az óvodába is. Lehet-e szélesebbre tárni az említett intézményekben ezt a szolgáltatást, hogy ne az intézményt költségvetését terhelje. Tehát tudunk-e szolgáltatást nyújtani az EFI-n keresztül az óvodába, illetve a bölcsődébe?

Csavajda Tekla Tünde (EFI irodavezető)
Azon felül nem tudunk. Jelenleg az EFI-nek több szegmensnek kell megfelelnie, ez a kör már egyre jobban le van szűkítve. Akkora nagy lehetőségeink már nincsenek a kinyúlásokra, egyre jobban konkretizálva vannak a programjaink és ezen belül is egy egyfajta TSM tornánk van, amit a Mikk Ágnes tart. A tevékenységünk egyre jobban a felnőtt lakosság irányába tart. Ezt nem mi mondjuk meg, hanem azok, akik az EFI programjait kiírják. 

Sándor Zsombor képviselő, a bizottság elnökhelyettese
Ezzel szemben arra kellene törekedni, hogy minél hamarabb legyen a korábbi fejlesztés, minél hamarabb megnyerjük az embereket az egészséges életmódra, különböző mozgáslehetőségeket fejlesszünk, ezzel szemben pont az irányító csak felnőtt célcsoportnak ad lehetőséget. 

Csavajda Tekla Tünde (EFI irodavezető)
Egész más oldalról közelíti meg az egészségfejlesztő iroda irányítója, aki jelenleg azt mondja, hogy a TB terheltsége a jelenlegi életmód miatt rettenetes a felnőtt lakosság szempontjából. Elsőkörben nem a gyerekeket célozzák meg, hanem a felnőtt lakosságot, akik nagyon nagy TB szeletet vesznek ki. A betegségek kialakulásának nagy százalékát az életmód határozza meg, ami sajnos csapnivaló. 



Vörös Sándor polgármester úr
Azt gondolom, hogy feleslegesen kidobott pénz. A szülő a gyermekét hamarabb elviszi, ha problémája van, mint magát. 

Sándor Zsombor képviselő, a bizottság elnökhelyettese
Alapszinten kellene megoldani a problémát.

Csavajda Tekla Tünde (EFI irodavezető)
A mozgásfejlesztés nagyon sok oldalt lefed, nem tudom, hogy a későbbiek folyamán fognak-e erre valami más szabályozást hozni. Nekünk arra van programunk, hogy a szülői közösséget fejlesszük. Egyébként a Mikk Ágnessel tovább tudunk dolgozni.

Vörös Sándor polgármester úr
Ha a megjelenés számot nézzük, abból mennyi a dunavecsei lakos?

Csavajda Tekla Tünde (EFI irodavezető)
7111 fő. Pontos számot nem tudok, de több dunavecsei viszi igénybe, mint a környező települések lakói. Több programunk fut jelenleg, az életmódváltó programot – jelenleg én vezetem – oda is azok jönnek – miután visszahívásos rendszerű – azt jelenti, hogy eljön, a szakorvosokkal nagyon jól tudunk együtt dolgozni, ha valakinek olyan egészségügyi problémája van, amiben mi életmódváltásban, fogyókúrában, sportnak a beiktatásával tudunk segíteni, akkor jelenleg hozzánk küldik az orvosok. Nehézkes visszajönni hozzánk azoknak, akik nem dunavecseiek. Ezért nagyobb számban vesznek részt a programjainkon a dunavecseiek. 

Sándor Zsombor képviselő, a bizottság elnökhelyettese
Megkérdezem a bizottság tagjaitól, hogy ki ért egyet az EFI és a védőnői beszámoló elfogadásával?

A bizottság tagjai 6 igen szavazattal, ellenszavazat nélkül elfogadták a beszámolót.

Sándor Zsombor képviselő, a bizottság elnökhelyettese
A következő a fogorvosi praxis beszámolója. Megkaptuk a beszámolót az új működtetőtől. Megdöbbentem, hogy a gyors megoldást keresik az emberek, a fogeltávolítást végzik leggyakrabban az orvosok. Mennyire meggyőzhetők a páciensek, illetve kapnak-e felvilágosítást a lehetőségekről?

Zavaczki Renáta a RenDoDentál Kft. ügyvezetője
Mind a három orvos a fogmegtartás mellett van, ez az, amit legelőször felajánlanak a betegnek. Elmondják, hogy pótlással, töméssel vagy milyen más lehetőséggel lehet megmenteni a fogat. Egyébként nőt a megtartásra a válasz, az előző időszakhoz képest. De sajnos elég gyakori, még a fiatalok körében is, ha nagyon fáj a fog, nem szeretnének vele visszajárni gyökér kezelni.

Sándor Zsombor képviselő, a bizottság elnökhelyettese
Én egy iskolában dolgozok, mint intézményvezető, ezért kérdezem, lesz-e arra lehetőség – mint ahogy korábban volt – hogy fogászati felvilágosítás gyerek számára, mert lehet, hogy akkor fordulna a tendencia másik irányba.




Zavaczki Renáta a RenDoDentál Kft. ügyvezetője
Az a visszajelzés, hogy a gyerekek nagyon lelkesek, csak a szülői háttér nem, nem tud besegíteni a fogmosásba és a szájhigéniás ápolásba, mert ő sem tudja, mit kell tenni. Ezért olyanban gondolkodtunk, hogy egyszer egy szülői értekezletre is elmegyünk, elmondjuk a szülőknek és a gyerekeknek is külön csináljuk az oktatást.

Vörös Sándor polgármester
A fogászati praxis működtetője hogyan látja, gazdaságos-e, van-e értelme működtetésnek?

Zavaczki Renáta a RenDoDentál Kft. ügyvezetője
A működtetésről annyit, hogy mi minőségi anyagokat vásárolunk, mivel az orvosok ezt igénylik. Minden orvos korábban magánrendelésen dolgozott, nekik is új az állami rendelés. Akkor fogja véleményem szerint megérni működtetni, ha elindul a magánrendelés is. Ezt úgy szeretnénk csinálni, ha kettő szék lesz, akkor másfél széken folyamatosan állami ellátás lesz, heti 20 órában szeretnénk magánellátást is. Az elindulásnál nem az volt az elsődleges cél, hogy megéri-e, hanem az, hogy beinduljon. Most már úgy érzem, hogy sok lehetőségünk van, főleg, hogy csatlakozott más település is. 

Vörös Sándor polgármester
Az ellátással kapcsolatban nem volt panasz, sőt elégedettek az ellátással. Volt kérdés, hogy bizonyos ellátásokért fizetni kell. Ezért kérdezem, hogy van-e arra lehetőség, hogy a beavatkozás előtt tájékoztatva legyen a beteg arról, hogy az általa végzett művelet melyik kategóriába tartozik és neki kell-e fizetni.

Zavaczki Renáta a RenDoDentál Kft. ügyvezetője
Tíz hónappal ezelőtt ezt lefektettük és ki is függesztettük, hogy minden normál fogeltávolítás díjmentes, de ha bölcsességfogról beszélünk vagy betört fogcsúcsról, akkor díjfizetési kötelezettség van.

Vörös Sándor polgármester
Az Önök fejlesztési elképzeléseiről a testületet már tájékoztattam, arról lenne szó, hogy a lenti földszinten lévő ügyeleti helyiség átalakítása fogászati rendelővé lenne a cél. Erről szeretnénk pár mondatot hallani. 

Zavaczki Renáta a RenDoDentál Kft. ügyvezetője
Kaptunk egy ilyen lehetőséget, hogy a földszintre költözzünk, és ez azért is lenne jó, mert sokszor a fogászaton este 7-8 óráig tart a rendelés, az épületet pedig este hat óráig el kellene hagyni. Így pedig külön lenne a bejárat, így megtehetjük azt, hogy tovább maradnak bent az alkalmazottak. Az egyik opció az volt, hogy leköltözünk, a másik pedig, hogy ott van hely és szeretnénk még egy fogászati széket, tényleg nagyon sok az ellátandó páciens. Jelenleg másfél hónapra előre adunk időpontot, ezt jó lenne rövidebbre venni. Szerencsére az orvosok szeretnek itt dolgozni, másokat is ösztönöznek, hogy jöjjenek a praxisba. 

Vörös Sándor polgármester
Amikor megnéztük a lehetséges rendelőt, akkor felvetődött annak a lehetősége, hogy mindkettő fogászati kezelő lekerülne. Vizsgálva lett az ötlet?


Zavaczki Renáta a RenDoDentál Kft. ügyvezetője
Ha megoldható, akkor örülnénk. 

Vörös Sándor polgármester
Szakértő vagy valaki megnézte-e, hogy elfér-e egymás mellé?

Zavaczki Renáta a RenDoDentál Kft. ügyvezetője
Megkaptuk a tervrajzot, de ezt még nem derítettük ki. 

Vörös Sándor polgármester
Mielőtt döntünk, ezelőtt ezt meg kellene vizsgálni.

Zavaczki Renáta a RenDoDentál Kft. ügyvezetője
Ha fenti fogászati rész maradhat, akkor részünkről az is jó, hogy fent van egy és lent van egy rendelő. 

Vörös Sándor polgármester
A bizottsági ülés első részében az hangzott el, hogy oda a neurológiát költöztetnénk. Nekünk jobb lenne, ha egy helyen lenne a fogászat. 

Zavaczki Renáta a RenDoDentál Kft. ügyvezetője
Az asszisztensnő két széken is tudna dolgozni.

Vörös Sándor polgármester
Nyilván a rendelő kialakításának van pénzügyi vonzata, ez kinek lenne a költsége?

Zavaczki Renáta a RenDoDentál Kft. ügyvezetője
Én, akiket ismerek körzettulajdonosokat, ott önkormányzati tulajdonban van a fogászati szék és a helyiség. Az ismerőseim pedig a fogászati körzet jogát vásárolták meg és nem a széket, a hozzá tartozó kiegészítőket. Én így azt mondanám, hogy az Önök költsége. Ezért is küldtem át a fogászati kezelőegységről a fotókat, mert ezt Önöknek kellene megvásárolni. 

Vörös Sándor polgármester
A felmerülő kiadásokról csak akkor tudunk dönteni, ha erről kapunk egy szakmai leírást és költségvetést. Ennek függvényében tudunk csak dönteni.

Zavaczki Renáta a RenDoDentál Kft. ügyvezetője
Ebben úgy tudok segíteni, hogy van olyan szakemberrel kapcsolatunk, akkor többször karbantartotta a kezelőegységet, ő dunaújvárosi. Úgy gondolom, hogy ő volt a legjobb eddig a legjobb áron. 

Vörös Sándor polgármester
Azt gondolom, hogy a leköltözéssel mindenki egyetért. A kiépítés költsége egy második kategória és a beszerzés a harmadik kategória. Először a költség részét kellene végig gondolni, hogy mennyibe fog kerülni a leköltöztetése a kezelőegységnek. Mekkora átalakítással fog járni, ezért először árajánlatot szeretnék kérni. Ez egy érdekes kérdés, hogy ki veszi a széket, mert az előző fogorvos tulajdonába volt a szék, amit Önök megvettek. Tehát nem ezt a vonalat képviselte, amit most Ön elmondott. 


Aranyi János Gábor képviselő, a bizottság elnökhelyettese
Kérdésem, hogy a szék és a mostani berendezés az önkormányzaté?

Zavaczki Renáta a RenDoDentál Kft. ügyvezetője
Nem, az a miénk. 

Vörös Sándor polgármester
Mielőtt a doktornő nyugdíjba ment beadott egy pályázatot, azon vette a széket.

Zavaczki Renáta a RenDoDentál Kft. ügyvezetője
Az a baj a székkel, hogy kínai és nem lehet javítani.

Aranyi János Gábor képviselő, a bizottság elnökhelyettese
Ha az önkormányzat vásárolna széket és mivel lesz magánrendelés, akkor bérleti díjat kérhetne. Nagyon örülünk, hogy van fogászat, viszont úgy gondolom, hogy mindkét félnek biztosítani kell valamit. A tisztánlátás miatt én is javaslom az árajánlat bekérését. A beszerzéssel kapcsolatban, ha magánrendelés is lesz, akkor ragaszkodni fogok a bérleti díjhoz. A másik dolog, ami szeretnék leszögezni, ha valakit el lehet látni államiba akkor azt el kell látni államiba. Ezt azért mondom, hogy ebből ne legyen probléma, vita. 

Zavaczki Renáta a RenDoDentál Kft. ügyvezetője
Arra gondoltunk, hogy magánrendelés kedd és csütörtök délután lenne. Azért is jött ez a gondolat, mert egy nap 12 akkutos páciens van, tehát alapjáraton van 20 beteg és még rájön ez a szám, amit be kell szorítani valahová. Kettő széken ez már sokat fog jelenteni, illetve ha sürgős és nem tud a betegek száma miatt kivárni az időt, akkor mehet a magánrendelésre. 

Vörös Sándor polgármester
Milyen ütemezést gondoltak az üggyel kapcsolatban?

Zavaczki Renáta a RenDoDentál Kft. ügyvezetője
Rajtunk nem múlik, mi bármikor szívesen leköltözünk. Nyilván először fel kell mérni a terepet, hogy ez mennyibe kerül. A fogászati szék kb. 3-4 millió forintba kerül használtan, ami még jó.

Vörös Sándor polgármester
Hány darab szék megvásárlásáról beszélünk?

Zavaczki Renáta a RenDoDentál Kft. ügyvezetője
Kettő, sajnos, amit megvásároltunk nem javítható. Korábban azt beszéltük, hogy kellene pályázni, amennyiben ez megoldható. Most jelenleg futnak pályázatok, úgy, hogy azt el tudom küldeni. Egyet szeretnénk pályázni és egy jó minőségű használtat kellene venni. 

Vörös Sándor polgármester
Javaslom, hogy ütemtervet készítsünk. Legközelebb február 25-én lesz ülés, nekünk jó lenne látni a műszaki paraméterekhez kapcsolódó építési költséget, leírást, stb… 

Tóth József a bizottság tagja
Én is úgy gondolom, ha ez magánpraxisként is működni fog, akkor az nem elvárható, hogy a magánt is az önkormányzat fizesse. 


Zavaczki Renáta a RenDoDentál Kft. ügyvezetője
Igen, bérleti díjat szeretnénk fizetni.

Vörös Sándor polgármester
Ami anyag elkészül, arra lehetne egy tervezetet csinálni számításokkal. Ennek függvényében tudunk bérleti díjas vagy bármilyen más konstrukciós díjat meghatározni. 

Dér Gabriella képviselő, a bizottság tagja
Kérdésem, hogy lesz-e iskolai szűrővizsgálat?

Zavaczki Renáta a RenDoDentál Kft. ügyvezetője
Igen, szeretnénk, csak eddig nem tudtuk hová tenni. Tudjuk, hogy korábban szeptemberben elindult és március-április hónapban ért véget. Korábban beszéltük, hogy a tulajdonos doktor úr szájsebész, szeretné felvenni a szájsebészeti szakrendelést.

Nagy Erzsébet jegyző
A szakrendelőnek kellene kérnie kapacitásbővítést és akkor ingyenes volna a bölcsességfog eltávolítás. A fogpótlásról kérném, hogy pár szóban beszéljen, hogy az most hogyan működik, mit kell érte fizetni és kinek.

Zavaczki Renáta a RenDoDentál Kft. ügyvezetője
A hatvan év felettieknek díjmentes a teljes kivehető pótlás, de ha csak korona vagy egyéb más dolog kell, az nem díjmentes. A páciensnek kell a postán befizetnie ennek a fogtechnikai költségét. Az egyéb pótlásoknál van egy barátságos ár – koronák, hidak, betéteknél. Ezért szeretnénk a magánrendelést a fogtechnika és a szájsebészet miatt, amíg nincs állami ellátás. 

Sándor Zsombor képviselő, a bizottság elnökhelyettese
Megkérdezem a bizottság tagjaitól, hogy van-e valakinek kérdése Zavaczki Renáta ügyvezető beszámolójához?

A bizottság tagjai részéről kérdés nem merült fel.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Zavaczki Renáta ügyvezető beszámolójának elfogadásával?

A bizottság tagjai 6 igen szavazattal, ellenszavazat nélkül elfogadták a beszámolót.

A szavazások eredményeit összegezve a bizottság az alábbi határozatot hozta:

4/2025. (I.28.) P.Ü.H.V. Biz.hat.
Beszámoló az alapellátást biztosító orvosi szolgálatok, valamint a 
szakrendelő szakmai munkájáról

									          H a t á r o z a t									
1./ A Pénzügyi, Ügyrendi, Humán és Városgazdálkodási Bizottság megtárgyalta a beszámoló az alapellátást biztosító orvosi szolgálatok munkájáról szóló napirendet és úgy határoz, hogy Dr. Harmos István háziorvos, Dr. Bardócz Emma háziorvos, dr. Balázs Gizella gyermekorvos és Zavaczki Renáta (RenDoDental Kft.) ügyvezetőjének beszámolóját elfogadásra javasolja.

2./ A bizottság továbbá úgy határoz, hogy a szakrendelő szakmai beszámolóját (EFI és védőnői beszámolóval együtt - elfogadásra javasolja.

3./ Ezen határozatról értesül:
-Sándor Zsombor képviselő, a bizottság elnökhelyettese


Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy javasoljuk a fogászati rendelő földszintre történő költözését? Továbbá azzal, hogy a fogászat működtetője kérjen be árajánlatot a helyiség átalakításának és a kezelőegység földszintre történő telepítése érdekében?

A bizottság tagjai 6 igen szavazattal, ellenszavazat nélkül az alábbi határozatot hozták:

5/2025. (I.28.) P.Ü.H.V. Biz.hat.
Fogászati ellátás fejlesztése
									H a t á r o z a t

1./ A Pénzügyi, Ügyrendi, Humán és Városgazdálkodási Bizottság úgy határoz, hogy a RenDoDentál Kft. fogászati rendelőjének a szakrendelő földszintjére - korábbi ügyelet – történő költözését javasolja támogatni.

2./ Új fogászati kezelőegység beszerzésével kapcsolatban javasolja felkérni a Kft. ügyvezetőjét, hogy vizsgálja meg a pályázati lehetőségeket, valamint a helyiség átalakításának költségeit mérje fel.

3./ A bizottság továbbá javasolja felkérni a RenDoDentál Kft. ügyvezetőjét, hogy a következő testületi ülésen az 1-2 pontban foglaltakról a képviselő-testületet tájékoztassa.

4./ Ezen határozatról értesül:
- Sándor Zsombor képviselő, a bizottság elnökhelyettese


III. Napirend:
                4.) Beszámoló az otthoni szakápolásról
                     Előterjesztő: Vörös Sándor polgármester
                     Előterjesztésért felelős: MPEOCM képviselője 
                     Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
A beszámolóban azt látom, hogy növekszik az idős generációnak a száma, akik rászorulnak arra, hogy ellátást kapjanak?

Horváthné Tompai Mária telephelyvezető
Igen, folyamatosan növekszik. 


Sándor Zsombor képviselő, a bizottság elnökhelyettese
Le tudja-e fedni a szolgálat az otthonápolással azokat, akik egyre súlyosabb állapotban kerülnek?

Vörös Sándor polgármester
Azt látom, hogy egyre idősödő a közösség, előbb-utóbb eljut a házi betegápolás egy olyan szintre, vagy telítődik, vagy megjelenik benne egyre több olyan személy, aki nem alkalmas arra, hogy házi betegápolásban vegyen részt. Ha a járási területet nézzük, van benne bentlakásos ellátás, ami 100 % telítettségű. Lenne annak létjogosultsága, hogy ezen a területen hasonló ellátás, idősek otthona, bentlakásos intézmény működjön? Ha egy 50 főt nézünk, annak a kihasználtsága elérné e a 100 %-ot, ha holnap után megnyitna?

Horváthné Tompai Mária telephelyvezető
Először a fogalmat szeretném elválasztani attól, ami visszatérő – mit is jelent a házi betegápolás. Amit mi nyújtunk az nem házi betegápolás, hanem házi segítségnyújtás. Ha házi betegápolás lenne, akkor itt felnőtt szakápolók dolgoznának. Sokkal inkább felkészültek lennének arra, hogy olyan embereket lássanak el, akiknek nem csak némi segítségre van szükségük ahhoz, hogy ne kelljen intézménybe költözniük, hanem az otthonukban, akár hosszú éveken keresztül képesek legyenek élni és jól legyenek és minden szükségletük be legyen töltve. Hanem olyanokat is el tudnának látni, akiknek kifejezetten orvos által előírt és kontrolált ápolási szükségletük van. Viszont eljutottunk már oda, hogy nincs megfelelő számú férőhely a bent lakásos intézményekben. Egy gondozónő napi 8 órájában, ha hét embert ellát, ha az a hét ember fekvőbeteg, akit fürdetni, pelenkázni, etetni, tornáztatni, stb.. kell, - ez fizikailag és mentálisan is mekkora igénybevétel. Amit nem lehet. Ha a mi közvetlen környezetünkben akár 2 db 50 főt befogadó otthon el tudna indulni, már holnap után tele lenne ellátottal. Jelenleg 80-100 fős várólisták vannak az otthonokban.

Sándor Zsombor képviselő, a bizottság elnökhelyettese
Ezért nem értem, hogy miért nem adnak lehetőséget új otthonok indítására. 

Tóth József a bizottság tagja
Azért mert pénzt kellene hozzátenni. 

Aranyi János Gábor képviselő, a bizottság elnökhelyettese
Sokszor az idősöknek már az is jó, ha megy valaki hozzá látogatóba valaki a családon kívül. A Covid idején kértem, hogy a gyógyszertárban ne kelljen várakozni a gondozóknak, hiszen sok helyre kell egy nap menniük. 

Sándor Zsombor képviselő, a bizottság elnökhelyettese
A patikában megteszik azt is, hogy ha beadják a listát, akkor összekészítik és ezzel is lerövidül a várakozás. Igazad van a kéréssel, de mégsem, mert többen vannak, akik szintén munkaidőben beszaladnak a patikába és beleszaladnak egy gondozóba, aki több személy gyógyszereit váltja ki. Ennek van egy másik oldala is.

Kochné Vadászi Borbála alpolgármester
A gondozói létszámot tudjátok növelni?


Horváthné Tompai Mária telephelyvezető
Ez befogadás kérdése, a most meghatározott kapacitás mellett nehéz. A bővítés lehetőségével maximum egy státuszt lehet. A rendszerben idősek házi segítségnyújtása lenne a hivatalos név, de ezalatt nemcsak idősgondozás, hanem megjelennek a pszichiátriai betegek és a szenvedélybeteg is. A megyében igazi hospis ellátás nincsen. 

Vörös Sándor polgármester 
Milyen a kapcsolatuk a másik önkormányzati fenntartású ellátóval?

Horváthné Tompai Mária telephelyvezető
Kevés a találkozási pontunk. 

Vörös Sándor polgármester 
Van-e olyan település a környékünkön, ahol egy ellátó van?

Horváthné Tompai Mária telephelyvezető
Újsolt és Kunpeszér. Igazából számomra az a meglepő hallgatva a beszélgetést és érzékelve a felelősséget, hogy Önökön kívül másik önkormányzat eddig nem volt kíváncsi a szolgálatunk munkájára, még kistérségi szinten sem. Pedig nem kisszámú ellátottról beszéltünk. 

Dr. Harmos István háziorvos
Én minden évben meg szoktam köszönni, hogy nagyon nagy segítség, hogy vagytok. A különbség, hogy mindenki számára érthető legyen a betegápolás az szakképzett ápolót jelent, a házi segítségnyújtásban pedig van nővér, aki végzi ezt a tevékenységet. Ami még nagyon kellene, hogy a fiatal gondozónők elvégeznének egy egészségügyi tanfolyamot, ahol sebellátást, felfekvés kezelését megtanulnák és akkor nem kellene szakképzett nővért a beteghez küldeni, mert ő se győzi már. 

Horváthné Tompai Mária telephelyvezető
Megpróbálunk ebbe az irányba is elmozdulni, egyébként mindenkinek szociális gondozói végzettsége van, anélkül nem is vehetjük fel. 

Sándor Zsombor képviselő, a bizottság elnökhelyettese
Javaslom, hogy fogadjuk el a beszámolót. Megkérdezem a bizottság tagjaitól, hogy van-e további kérdés a napirenddel kapcsolatban?

A bizottság tagjai részéről további kérdés nem merült fel.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Magyar Pünkösdi Egyház Országos Cigány Misszió Segítő Szolgálat beszámolójának elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

6/2025. (I.28.) P.Ü.H.V. Biz.hat.
Beszámoló az otthoni szakápolásról									    									 H a t á r o z a t

1./ A Pénzügyi, Ügyrendi, Humán és Városgazdálkodási Bizottság megtárgyalta a beszámoló az otthoni szakápolásról című napirendet és javasolja a Magyar Pünkösdi Egyház Országos Cigánymisszió Segítő Szolgálat beszámolójának elfogadását.

2./ Ezen határozatról értesül:
- Sándor Zsombor képviselő, a bizottság elnökhelyettese


IV. Napirend:
5.) A bölcsőde nyári zárva tartásának megtárgyalása
                       Előterjesztő: Vörös Sándor polgármester
                       Előterjesztésért felelős: Liptai-Kölesdi Ágnes bölcsődevezető
                       Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
A bölcsődevezető kéréssel fordult a testülethez, kéri, hogy a Bölcsődék napja alkalmából 2025. április 22-én, és nyáron, július 21-augusztus 8-ig (15 munkanap) tarthasson zárva a bölcsőde. 

Kochné Vadászi Borbála alpolgármester asszony
Lenne kérdésem, hogy hány olyan gyermek van, akinek nyáron dolgozik a szülője?

Aranyi János képviselő, a bizottság elnökhelyettese
Azt húztam alá, hogy a dolgozó szülők gyerekei lehetnek bölcsisek. Az a javaslatom, hogy vagy így elfogadjuk, vagy összefésüljük az óvodával. Ez azt jelenti, ha bölcsőde 15 napot lehet zárva, akkor az óvoda is 15 napot legyen zárva.

Kochné Vadászi Borbála alpolgármester asszony
Nekem nem a három héttel van a problémám, hanem azzal, hogy egybefüggő. Meg lehetne bontani a három hónapban egy-egy hétre. Melyik munkáltató fogja elengedni a dolgozóját három egybefüggő hétre szabadságra?

Dallos Erika képviselő, a bizottság tagja
Vannak olyan szülők, akik csak nyáron tudnak elmenni mezőgazdasági munkára. Ő neki is a három hét nagy kiesés. 

Vörös Sándor polgármester 
Mi a javaslat?

Aranyi János képviselő, a bizottság elnökhelyettese
Az óvodában az 50 nap szabi kiadása sem egyszerű, sőt problémás. 

Sándor Zsombor képviselő, a bizottság elnökhelyettese
Nem a dolgozó rendelkezik az 50 nap szabival, ő a hét nappal rendelkezik és a többivel a munkáltató rendelkezik és előre megtervezi.


Aranyi János képviselő, a bizottság elnökhelyettese
Én ezzel tisztában vagyok, de már gondot okoz a kiadása a létszám miatt. 

Tóth József a bizottság tagja
Nyáron, két hetes otthonlétet biztosítani kell a munkáltatónak. 

Vörös Sándor polgármester 
Akkor egybefüggő 10 munkanapot biztosítsunk. 

Kochné Vadászi Borbála alpolgármester asszony
Akkor legyen a zárvatartás július 28-augusztus 8-ig. 

Sándor Zsombor képviselő, a bizottság elnökhelyettese
Megkérdezem a bizottság tagjaitól, hogy van-e valakinek kérdése a napirendhez?

A bizottság tagjai részéről kérdés nem merült fel. 

Sándor Zsombor képviselő, a bizottság elnökhelyettese
Megkérdezem a bizottság tagjaitól, hogy ki ért egyet azzal, hogy a bölcsőde a nyáron július 28-tól augusztus 8-ig zárva tartson?

A bizottság tagjai 6 igen szavazattal, ellenszavazat nélkül az alábbi határozatot hozták: 

7/2025. (I.28.) P.Ü.H.V. Biz.hat.
Bölcsőde nyári zárva tartásának megtárgyalása

									H a t á r o z a t

1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasol hozzájárulni a Dr. Kolozs Gergely „Tipegő” Bölcsőde nyári zárva tartásához az alábbiak szerint: 2025. április 22. (1 nap) és 2025. július 28. - 2025. augusztus 8. (10 nap)

2./ Ezen határozatról értesül:
- Sándor Zsombor képviselő, a bizottság elnökhelyettese


V. Napirend:
6.)  Tájékoztató a Polgármester 2024. évi szabadságának felhasználásáról,
       valamint a Polgármester 2025. évi szabadságolási ütemtervének
       jóváhagyása
       Előterjesztő: Vörös Sándor polgármester
       Előterjesztésért felelős: Nagy Erzsébet jegyző
       Témafelelős: Molnár Gyula képviselő


Molnár Gyula képviselő, a bizottság elnöke
[bookmark: pr1730id][bookmark: pr1731id]A főállású polgármester évi huszonöt munkanap alapszabadságra és tizennégy munkanap pótszabadságra jogosult. A polgármester előterjesztésére a képviselő-testület minden év február 28-ig jóváhagyja a polgármester szabadságának ütemezését. A szabadságot az ütemezésben foglaltaknak megfelelően kell kiadni, valamint igénybe venni. A polgármester a szabadság igénybevételéről a képviselő-testületet a következő ülésen tájékoztatja. A polgármester a szabadságot az ütemezéstől eltérően csak előre nem látható, rendkívüli esetben, vagy az igénybevételt megelőzően legkésőbb tizenöt nappal megtett előzetes bejelentést követően veheti igénybe. Minden év január 31-ig a jegyző által vezetett nyilvántartás alapján meg kell állapítani a polgármester előző évben igénybe vett szabadságának mértékét, és a ki nem adott szabadságot a tárgyévi szabadsághoz hozzá kell számítani. 2024. évről áthozott szabadsága 10 nap, melyet 2025. március 31. napjáig tervez igénybe venni. Erre az évre 39 nap szabadság jár. Javaslom a határozati javaslat elfogadását.

Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül a következő határozatot hozták:

8/2024. (I. 28.) P. Ü.H.V. Biz. hat.
Polgármester szabadságának ütemezése 
									H a t á r o z a t										
A Pénzügyi, Ügyrendi és Városgazdálkodási Bizottság megtárgyalta Vörös Sándor polgármester előterjesztését és a következő határozatot hozza:

1./ A bizottság úgy határoz, hogy javasolja elfogadni Vörös Sándor polgármester 2024. évi szabadságának felhasználásáról és a 2025. évi szabadságának ütemezését a határozat melléklete szerinti tartalommal.

2./ Ezen határozatról értesül:
- Molnár Gyula P.Ü.H.V. Bizottság elnöke


VI. Napirend:
7.)  Javaslat a Polgármesteri Hivatalban igazgatási szünet elrendelésére
                        Előterjesztő: Vörös Sándor polgármester
                        Előterjesztésért felelős: Nagy Erzsébet jegyző
                        Témafelelős: Molnár Gyula képviselő


Molnár Gyula képviselő, a bizottság elnöke
A korábbi évek gyakorlatának megfelelően a Polgármesteri Hivatalban igazgatási szünetet szeretnének a következő időpontokban: áthelyezett munkanap miatt május 17. (szombat), nyáron: július 21-25. között, augusztus 18-22 között, ősszel: október 18. (szombat) továbbá télen december 13. (szombat), december 22-23-án, valamint a két ünnep között december 29-31. és 2026. január 2-án (péntek). Javaslom a határozati javaslat elfogadását.

Nagy Erzsébet jegyző
A bölcsődében meg lett változtatva az előterjesztéshez képest a szünet, az óvoda ehhez igazodni fog, a hivatalban öt olyan dolgozó dolgozik, akinek óvodás a gyermeke – köztük van olyan is, aki egyedül neveli. Ezért javasolni szeretném, hogy egy héttel mi is toljuk el az igazgatási szünetet. 


Molnár Gyula képviselő, a bizottság elnöke
Az óvodát nem lehet visszaállítani arra a rendszerre, ami régen volt, hogy az egyik óvodának nyitva kell lennie?

Aranyi János képviselő, a bizottság elnökhelyettese
Az óvodavezető nem tudja kiadni a szabikat. Egyeztetni kell az óvodával is. Javaslom, hogy próbáljuk meg összefésülni az óvodai, a bölcsődei és a hivatalnak az igazgatási szünetét februárig. Addig bekérjük az óvodától is, hogy ők hogyan szeretnék.

Erdős Erika óvodavezető helyettes
A probléma abból adódik, hogy a dajkák és a pedagógiai asszisztensek is 50 nap szabadsággal rendelkeznek. A korábbi évekkel ellentétben az iskolai szünetben nem egy, hanem két csoport működött, dupla annyi dolgozóval. Nagyon lassan csökkent le a gyereklétszám annyira, hogy egy csoport működött csak. 

Nagy Erzsébet jegyző
Javaslom, hogy halaszuk el a témát.

Kochné Vadászi Borbála alpolgármester 
Az a kérésem, hogy gondoljátok át, mi lenne, ha kétszer egy hétre zárnátok be. 

Tóth József képviselő, a bizottság tagja
Úgy lenne jó, ha az óvoda és a bölcsőde is ugyanabban az időpontban lenne zárva. 

Aranyi János képviselő, a bizottság elnökhelyettese
Jegyző asszonnyal értek egyet, napoljuk el, halaszuk el a hivatal igazgatási szünetének meghatározását a következő ülésre. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy a Polgármesteri Hivatal igazgatási szünetét a következő testületi ülésen tárgyaljuk?

A bizottság tagjai 6 igen szavazattal, ellenszavazat és határozathozatal nélkül egyetértettek a javaslattal.


VII. Napirend:
            Óvodavezető megbízása
Előterjesztő: Vörös Sándor polgármester
Előterjesztésért felelős: Nagy Erzsébet jegyző
Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.




Sándor Zsombor képviselő, a bizottság elnökhelyettese
Hoztunk egy döntést az előző testületi ülésen, ennek a döntésnek az értelmében úgy tudom, hogy időben beszólt az óvodavezető, hogy vállalja a megbízást. Miért került ismét napirendre a téma?

Nagy Erzsébet jegyző
Decemberben, amikor a testület tárgyalta, nem úgy szólt a határozat, hogy 8 napon belül mégis csak vállalja, ezért február 28-ig lett megbízva. 

Aranyi János Gábor képviselő, a bizottság tagja
Decemberben a testületi ülésen még én mondtam, ha szerdai napig írásba jelezi, akkor ő az óvodavezető. Ezért nem értem, hogy miért kellett kiírni a pályázatot?

Nagy Erzsébet jegyző
A pályázat már novemberben kiírásra került. 

Vörös Sándor polgármester 
Én mondtam, hogy vonjuk vissza, bár Jegyző asszony szabadságon volt.

Nagy Erzsébet jegyző
Valóban szó volt róla, de akkor úgy kell feltenni a szavazást, hogy egyértelmű legyen. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

9/2024. (I. 28.) P. Ü.H.V. Biz. hat.
Óvodavezető megbízása																															H a t á r o z a t

1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasolja a nevelőtestület egyetértése alapján pályázati eljárás mellőzésével megbízza Gugyella Mariann-t a Százszorszép Óvoda óvodavezető feladatok ellátására 2025. március 1. napjától 2030. február 28. napjáig határozatlan köznevelési foglalkoztatotti jogviszonya mellett. 

2./ Ezzel egyidejűleg a 130/2024. (XI.19.) számú határozatával a Százszorszép Óvoda óvodavezetői beosztás betöltésére kiírt pályázatát javasolja visszavonni.

3./ Ezen határozatról értesül:
- Sándor Zsombor képviselő, a bizottság elnökhelyettese

Aranyi János Gábor képviselő, a bizottság tagja
Ezt csak azért hoztam fel témaként, mert ezzel a napirenddel már nem kellett volna foglalkoznunk. Felteszem a 10 %-os béremelés kérdést, hogy ki hogyan gondolta? Megszavaztuk a 10 %-os béremelést, az állami január 1-jével 7 %-ot emelt és mi csak 3 %-ot tettünk mellé. Lehet, hogy a tavalyi béren emeltünk 10 %-ot, de nem 3 %-ot. Részletesen kellene leírni azt a koncepcióba, hogy a 10 % mit takar, mert ez nagyon félrevezető. Mindenki arra gondolt, hogy az emelés 10 % lesz, közben pedig csak 3 % volt. Mi az központi emelésen felül szerettünk volna a 10 %-os emelést. 

Vörös Sándor polgármester 
Ha most kellene a koncepciót összeállítani, akkor én a kötelező emeléseken kívül semmit sem javasolnék.

Aranyi János Gábor képviselő, a bizottság tagja
Vannak az intézményekben olyanok, akik alamizsnát visznek haza, és az ő bérükre csak 3 %-ot emelünk, holott a 10 % is kevés volna. Elveszítjük azokat az embereket, akik évek óta az intézményekben dolgoznak, mert ebből a pénzből nem lehet megélni. Korábban a polgármester úr is mondta, amikor még nem emelte meg a bérüket a kormány, hogy valamit ki kellene találni, nehogy elmenjenek az óvónők más településre dolgozni. Egyébként is nagy a bérfeszültség az intézményekben egyes dolgozók között. 

Vörös Sándor polgármester
Azt gondolom, hogy a béremelést lehet személyre szabottan és egységesen is csinálni. Mi az egységes elvet használtuk, való igaz, hogy ez az egységes emelés más jelent a magasabb fizetéseknél és mást a minimálbéreknél. Ha azt mondjuk, hogy személyre szóló legyen, akkor az intézményvezetőnek kell a béremelést megtenni. 

Aranyi János Gábor képviselő, a bizottság tagja
A jutalmazásnál a Józsinak volt igaza és idén novemberben én is azt fogom javasolni, hogy ne egységes legyen, a dolgozó teljesítménye legyen a mérvadó. 

Vörös Sándor polgármester
Mindenki eldöntheti, hogy hol dolgozik és ez nyilván a fizetését is befolyásolja.  A költségvetésbe beállítottunk egy bért, ami az idei évben úgy gondoljuk, hogy belefér a költségvetésbe, ha valaki ezzel nem elégedett és lehetősége van, akkor váltson. Ha azt mondja, hogy elég, mert a családi dolgai miatt nem tud váltani, akkor ez van. Kijelenthető, hogy az eddig legrosszabb fizető az önkormányzat a versenyszférához képest az intézményi fizetések elmaradnak a piacitól.

Aranyi János Gábor képviselő, a bizottság tagja
Ezt értem. A bérfeszültség akkor is meglesz, de mi döntöttünk 10 százalék emelésről. Mondjátok meg, hogy Ti hogy értelmeztétek a 10 %-os emelést?

Molnár Gyula képviselő, a bizottság elnöke
A forrást felejtsd el, hogy miből adjuk a 10 %-ot. 

Aranyi János Gábor képviselő, a bizottság tagja
Az emelést decemberben döntöttük el, mondhatjuk azt is, hogy a decemberire emelünk 10 %-ot. 

Vörös Sándor polgármester
A bázis mindig az előző év bére, nem az állam által megemelt bér. Ha az új minimálbérre történik az emelés, akkor az már 19 és 17 %-os emelés. 



Tóth József a bizottság tagja
A Gábornak igaza van, mert ahol az állam 7 és 9 %-kal megemelte a bért ott csak 2, illetve 1 %-os emelés lett. De van ahol 15 % érvényesült. 

Vörös Sándor polgármester
Az óvoda esetében a bért az állam meghatározza. A törvényalkotó viszont megfeledkezett arról, hogy van technikai és adminisztratív dolgozó is, akinek nem határozza meg a bérét, hanem azt mondja, hogy az ő bére a minimálbér. Ha attól eltérőt kap, az neki nyeremény. 

Aranyi János Gábor képviselő, a bizottság tagja
A Hivatalba kötelező volt a béreket emelni? Nem és mégis 15 %-ot javasoltunk. Ha a spórolásról beszélünk. 

Vörös Sándor polgármester
Azt mondtuk, hogy az elfogadott emelést, bértömeget az idei évben tudja tartani az önkormányzat. Nem azt mondtuk, hogy nem tudja tartani. A testületnek jogában áll elmozdítani a bértömeget, de az a mi döntésünk, hogy az hány százalék azokba a munkakörökbe, ahol nincs központi emelés. Az, hogy mit tekintünk a bázisnak, az is a testület döntési hatásköre. Ha azt döntjük, hogy a tavalyi bér + 10 %, akkor az annyi. Egy lehetőség lehet, ami ezt felülírja, ha ez 10 % alatta van a minimálbérnek, ha alatta van, akkor ki kell egészíteni. 

Aranyi János Gábor képviselő, a bizottság tagja
Tisztességtelennek tartom, hogy a titkárságon dolgozó ugyanannyit keres, mint a takarító – senkinek a munkáját nem ledeklarálva. 


VIII. Napirend:
            9.)  Hivatali munkaidőn kívüli házasságkötés szabályairól szóló rendelet
      módosítása
                        Előterjesztő: Vörös Sándor polgármester
                        Előterjesztésért felelős: Nagy Erzsébet jegyző
                        Témafelelős: Molnár Gyula képviselő


Molnár Gyula képviselő, a bizottság elnöke
A hivatali helyiségen kívüli és a hivatali munkaidőn kívül történő házasságkötések engedélyezésének szabályairól, az önkormányzat részére, valamint az anyakönyvvezető részére fizetendő díjakról szóló 9/2017. (IV. 27.) önkormányzati rendeletével szabályozza a házasságkötés hivatali helyiségen, valamint hivatali időn kívüli engedélyezésének szabályait és az anyakönyvi eljárásba fizetendő díjak mértékét. Az Atv. 96. §-a alapján felhatalmazást kap a települési önkormányzat, hogy rendeletben állapíthassa meg a hivatali helyiségen kívüli, valamint a hivatali munkaidőn kívül történő házasságkötés esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét. A hatályos rendeletünk szerint a hivatali munkaidőn kívüli házasságkötésért 16.000,- forint + Áfa összeget kell fizetni a házasulóknak. Ez alól kivételt képeznek a dunavecsei lakosok, mert az ő esetükben csak a hivatali helyiségen kívüli házasságkötésért kell fizetni. Az anyakönyvvezető részére fizetendő díj 6.000,- forint a rendelet szerint, mely természetesen csak a hivatali munkaidőn kívüli események esetében illeti meg. Ezek a díjak 2017-ben kerültek meghatározásra, melyek a jelenlegi árszínvonal mellett eléggé alacsonynak mondhatók.  Ezért a javaslatban a hivatali időn kívüli házasságkötésért az önkormányzat részére fizetendő díja 20.000 forint + áfa összegben, az anyakönyvvezető részére fizetendő díjat nettó 12.000 forint összegben meghatározni eseményenként.
Tájékoztatásul 2024. évben 13 hivatali munkaidőn kívüli házasságkötés lebonyolítására került sor. Javaslom a határozati javaslat elfogadását.

Megkérdezem a bizottság tagjaitól, hogy ki ért egyet a hivatali munkaidőn kívül történő házasságkötések engedélyezésének szabályairól, az önkormányzat részére, valamint az anyakönyvvezető részére fizetendő díjakról szóló rendelet módosításával?

A bizottság tagjai 6 igen szavazattal, ellenszavazat nélkül az alábbi határozatot hozták:

10/2024. (I. 28.) P. Ü.H.V. Biz. hat.
Hivatali munkaidőn kívüli házasságkötés szabályairól szóló rendelet
módosítása																					H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a hivatali munkaidőn kívül történő házasságkötések engedélyezésének szabályairól, az önkormányzat részére, valamint az anyakönyvvezető részére fizetendő díjakról szóló rendelet módosításával javasolja elfogadni.

2./ Ezen határozatról értesül:
- Molnár Gyula képviselő, a bizottság elnöke


IX. Napirend:
10.)  Kérelem sportcsarnok ingyenes teremhasználatára
                          Előterjesztő: Vörös Sándor polgármester
        Előterjesztésért felelős: Sebestyén Csaba
                          Témafelelős: Molnár Gyula képviselő


Molnár Gyula képviselő, a bizottság elnöke
A Gyermekvédelmi Központ vezetője levélben kereste meg a testületet, hogy engedélyezzük a sportcsarnok használatát heti rendszerességgel a dunavecsei lakásotthonokban élő gyermekek (6-8 fő) részére ingyenesen labdarúgó edzések céljából. 

Sándor Zsombor képviselő, a bizottság elnökhelyettese
Nagyon jó az ötlet, hogy inkább sportolnának, mint butaságokat csinálnának. Ilyen szempontból támogatom a dolgot. Ilyenkor mindig felmerül a kérdés, hogy a másik intézményben tanuló miért nem kaphatja ingyen. 

Aranyi János Gábor képviselő, a bizottság tagja
Ezt a dolgot is egységesen kell kezelni települési szinten. 

Vörös Sándor polgármester 
Azt gondolom, hogy azzal a feltétellel kell a kedvezményt megállapítani, mint a református iskola. Jelenleg, egy 2017. évi határozat szerint a Református Iskola és a Duna Menti EGYMI tanulói részére a sportcsarnokot 1300 Ft/óra kedvezményes díjért használhatják. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy a korábbi határozatban meghatározott 1300 Ft/óra díjat ajánljuk fel részükre?

A bizottság tagjai 6 igen szavazattal, ellenszavazat nélkül az alábbi határozatot hozták:

11/2024. (I. 28.) P. Ü.H.V. Biz. hat.
Kérelem sportcsarnok ingyenes teremhasználatára															H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a dunavecsei lakásotthonban élő (6-8 fő) gyermekek részére a Sportcsarnok heti ingyenes használatára vonatkozó kérelmét nem javasolja támogatni.

2./ A bizottság továbbá úgy határoz, hogy a dunavecsei lakásotthonos gyermekek részére a Sportcsarnok használatát hétköznaponként kedvezményes áron, 1300 Ft/óra díjért javasolja biztosítani.

3./ Ezen határozatról értesül:
- Molnár Gyula képviselő, a bizottság elnöke


X. Napirend:
11.)  Kérelem közlekedési tábla kihelyezése ügyében
                          Előterjesztő: Vörös Sándor polgármester
                          Előterjesztésért felelős: Krizsán Ágnes
                          Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a napirend témafelelősét, hogy ismertesse a napirendet.

Aranyi János Gábor képviselő, a bizottság elnökhelyettese
Krizsán Ágnes kérelmet nyújtott be Teherautóval behajtani tilos tábla kihelyezésével kapcsolatban. Megnéztem a szóban forgó útszakaszt, tudomásom szerint közterülettel nem rendelkezhet a lakos, csak rendbe kell tartania. Ezzel szemben a lakó kipakolta a köveket, melyeket sürgősen fel kellene vele szedetni. Azt gondolom, hogy nem korlátozhatja le az iskolához történő behajtást, amikor megvette a házat, tisztába kellett lennie a helyzettel. 

Vörös Sándor polgármester 
Az volt a kérelmében, hogy nekimentek a háza oldalának autóval. 

Sándor Zsombor képviselő, a bizottság elnökhelyettese
Az ismerettségi körben senki nem volt, aki ezt tette volna.  Egyébként ellehetetlenítené az iskolába való bejutást, nem tudnánk bevinni bútort, építőanyagot, tüzelőanyagot.

Aranyi János Gábor képviselő, a bizottság elnökhelyettese
Megnéztem, én nem találtam a házon sérülést. 

Tóth József a bizottság tagja
Javaslom, hogy a bizottság utasítsa el a kérést. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy Krizsán Ágnes kérelmét javasoljuk elutasítani?

A bizottság tagjai 6 igen szavazattal, ellenszavazat nélkül az alábbi határozatot hozták:

12/2024. (I. 28.) P. Ü.H.V. Biz. hat.
Kérelem közlekedési tábla kihelyezése ügyében
								H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy Krizsán Ágnes kérelmét elutasítja, nem javasolja engedélyezni a Teherautóval behajtani tilos tábla kihelyezését.

2./ Ezen határozatról értesül:
- Aranyi János Gábor képviselő, a bizottság elnökhelyettese


XI.  Napirend:
          12.)  Döntés nyílászáró cseréjére beérkezett árajánlatokkal kapcsolatban 
   (Vasút u. 6. társasház nyílászáró csere)
                  Előterjesztő: Vörös Sándor polgármester
                  Előterjesztésért felelős: Ginál Róbert gazdálkodási csoportvezető
                  Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a napirend témafelelősét, hogy ismertesse a napirendet.

Aranyi János Gábor képviselő, a bizottság elnökhelyettese
A nyílászáró cserék esetében a legkedvezőbb ajánlatot adó Dunaúj-Siker Kft-t megkerestük, hogy a helyszíni felméréssel pontosítsa az ajánlatát, amelyre első körben 5 MFt összeget meghaladó ajánlatot adott a korábbi 3.361.919 Ft összegű árajánlatával szemben. Tisztázásképpen megkértük, hogy egy újabb felmérést készítsen, a helyszínen tisztáztuk, hogy több nyílászárót vett bele a felmérésébe, ezeket törölték és a módosított ajánlatukat újra megküldték, amelynek összege 3.981.361 Ft, amely továbbra is jelentősen meghaladja az elsődlegesen beadott nyertes ajánlatát.
Mindezeket követően felkértük az eredetileg második helyre rangsorolt Profilmester Kft-t, hogy ők is mérjék fel a helyszínen az elemeket és adjanak végleges ajánlatot. A felmérésüket követően 2.856.281 Ft összegű árajánlatot adtak, amely a korábban már jelzettek szerint nem tartalmazta a belső faljavítások munkáit. Polgármester úr jelezte, hogy az ÖTI dolgozói is meg tudják csinálni a faljavításokat. Javaslom, hogy a felmérést ne mi végezzük, hanem a vállalkozó. Először szükséges a 155/2024. számú Kt. határozatot hatályon kívüli helyezni. Javaslom a határozati javaslat elfogadását.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

13/2025. (I.28.) P.Ü.H.V. Biz. hat.
155/2024. (XII.11.) Kt. határozat
hatályon kívül helyezése
										H a t á r o z a t

								
1./ Pénzügyi, Ügyendi, Humán és Városgazdálkodási Bizottság úgy határoz, hogy a 155/2024. (XII.11.) Kt.h., „Dunavecse, Vasút utca 6. társasház nyílászáró csere” tárgyú határozatát javasolja hatályon kívül helyezi.

2./ Ezen határozatról értesül:
- Aranyi János Gábor képviselő, a bizottság elnökhelyettese


Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a nyílászáró cseréről szóló határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

14/2024. (I. 28.) P. Ü.H.V. Biz. hat.
Döntés nyílászáró cseréjére beérkezett árajánlatokkal kapcsolatban 
(Vasút u. 6. társasház nyílászáró csere)
										H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a Vasút utca 6. sz. alatt lévő önkormányzati társasház nyílászáró csere kivitelezése ajánlatkérése tárgyában beérkezett ajánlatot tevők közül a Profilmester Kft. ajánlatát javasolja elfogadni – mely nem tartalmazza az ablakbeugrók belső oldali faljavítását - bruttó 2.856.281  Ft összegben.

2./ Ezen határozatról értesül:
- Aranyi János Gábor képviselő, a bizottság elnökhelyettese

Tóth József a bizottság tagja
A tetőfelújításnál majd figyeljetek oda, hogy 15 cm-es szigetelés aláférjen. 

Ginál Róbert gazdálkodási csoportvezető
Tíz centiméteres szigetelőanyag lett rá számolva.


XII.   Napirend:
          13.)    Petőfi hagyatékkal kapcsolatos döntés
     Előterjesztő: Vörös Sándor polgármester
                    Előterjesztésért felelős: Nagy Erzsébet jegyző
                    Témafelelős: Molnár Gyula képviselő


Molnár Gyula képviselő, a bizottság elnöke
Polgármester úr január elején tájékoztatott bennünket arról, hogy megkeresés érkezett a Petőfi hagyatékkal kapcsolatban. A képviselők egyöntetű véleménye az volt, ha lehetőségünk van, akkor vásároljuk meg a szerződés tervezetben szereplő tételeket. Az eladó hárommillió forintért szeretné eladni. Jegyző asszony elkészítette a szerződés tervezetet. Javaslom a határozati javaslat elfogadását.

Vörös Sándor polgármester úr
Volt felvetés, hogy alkudjunk. Próbáltunk tárgyalást folytatni ezzel kapcsolatban, Alpolgármester Asszony volt megbízva. 

Kochné Vadászi Borbála alpolgármester
A tárlatot végignéztem, a nekünk szánt dolgok össze voltak már készítve úgy, ahogy a levelében is írta. Az árból sajnos nem engedett, viszont Petőfivel kapcsolatos kötetet fogunk kapni jónéhányat. Elmesélte, hogy Szabadszálláson azon dolgozik, hogy Dunavecse nyomdokaiba lépjen és felújítsa, majd berendezze az ottani emlékhelyet. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy 3 millió forint összegért vásároljuk meg a szerződéstervezetben szereplő Petőfi hagyatékot?

A bizottság tagjai 6 igen szavazattal, ellenszavazat nélkül az alábbi határozatot hozták:

15/2024. (I. 28.) P.Ü.H.V. Biz. hat.
Petőfi hagyatékkal kapcsolatos döntés																H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy az előterjesztésben szereplő szerződésben foglaltaknak megfelelően javasolja megvásárolni az abban felsorolt Petőfi hagyatékot 3.000.000 Ft összegért.

2./ Ezen határozatról értesül:
- Molnár Gyula képviselő, a bizottság elnöke


XIII. Napirend:
14.) IEG-934 forgalmi rendszámú autóbusz használatának felülvizsgálata
          Előterjesztő: Vörös Sándor polgármester
                         Előterjesztésért felelős: Vörös Sándor polgármester
                         Témafelelős: Molnár Gyula képviselő     


 Molnár Gyula képviselő, a bizottság elnöke
A Belügyminisztériumból levelet kaptunk, mely szerint el kell döntenünk, hogy továbbra is szeretnénk-e üzemeltetni a Renault autóbuszt. Javaslom, hogy ne üzemeltessük tovább a buszt, adjuk vissza. 

Megkérdezem a bizottság tagjaitól, hogy ki ért egyet azzal, hogy az IEG-934 forgalmi rendszámú Renault buszt további üzemeltetését ne vállaljuk?

A bizottság tagjai 6 igen szavazattal, ellenszavazat nélkül az alábbi határozatot hozták:


16/2024. (I. 28.) P. Ü.H.V. Biz. hat.
IEG-934 forgalmi rendszámú autóbusz használatának felülvizsgálata

									              H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy az önkormányzat által üzemben tartott IEG-934 forgalmi rendszámú, Renault Mascott Privilege típusú autóbuszt (alvázszám: VF652AFA000028692, motorszám: 3517688) nem javasolja tovább üzemeltetni.

2./ Ezen határozatról értesül:
- Molnár Gyula képviselő, a bizottság elnöke


XIV. Napirend:
                  Ipari park létesítése
                  Előterjesztő: Vörös Sándor polgármester
                  Előterjesztésért felelős: Vörös Sándor polgármester
                  Témafelelős: Molnár Gyula képviselő     

   

Molnár Gyula képviselő, a bizottság elnöke
A sürgősségi napirend megtárgyalása következik. A Schneider szeretné a beadványában szereplő, Dunavecse külterület 0254/3 és 0263/78 helyrajzi számú ingatlanok területe tekintetében ipari park megvalósítása és fejlesztése érdekében „Ipari park” cím elnyerésére pályázatot benyújtani. Javaslom a határozati javaslat elfogadását. 

Vörös Sándor polgármester 
Az első beruházás kiemelt állami beruházássá volt minősítve. Nem akarták az újabb részeket beletenni és nem értettem miért. Felemelte az állam, az állami beruházások alsó szintjét. Eddig 100 milliárd alattit is támogatott, most az összeget felemelte. Ez a bővítés nem éri el ezt a számot. Ebbe a dologba van egy kiskapu, ezért kell ipari területté nyilvánítani. Hivatalosan elkezdődött a következő ütemnek az építése.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

17/2024. (I. 28.) P. Ü.H.V. Biz. hat.
Ipari park létesítése
									              H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a tudományos és innovációs, a technológiai, az ipari és a logisztikai parkokról szóló 161/2023. (IV.28.) Korm. rendelet 7. § (1) bekezdésében foglaltak alapján a Dunavecse város területén elhelyezkedő, Dunavecse külterület 0254/3 és 0263/78 helyrajzi számú ingatlanok területe tekintetében ipari park megvalósítása és fejlesztése érdekében „Ipari park” cím elnyerésére pályázatot javasol benyújtani az iparügyekért felelős miniszterhez.

2./ A bizottság javasolja felkérni a Polgármestert, az „Ipari park” cím Önkormányzat részére történő elnyerése érdekében a szükséges pályázati anyag előkészítésére.

3./ Javasolja felhatalmazni a Polgármestert, hogy az „Ipari park” cím Önkormányzat részéről történő elnyerése érdekében a szükséges intézkedéseket és nyilatkozatokat megtegye.

4./ Ezen határozatról értesül:
- Molnár Gyula képviselő, a bizottság elnöke




Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1455-kor bezárta.


Kmft.




	     Molnár Gyula			                                         Sándor Zsombor
                       Képviselő                                                        	         Képviselő  
                a bizottság elnöke                                                           a bizottság elnökhelyettese

